L'hipnòpera "Dreamtime" de Luis Tabuenca pren forma a Barcelona

Wed, 06 Oct 2021 16:25:00 +0000

Aquesta òpera-performance de nova creació amb música de Luis Tabuenca sobre llibret del poeta Gonçalo Tavares basat en una selecció de somnis recollits a través d'una convocatòria a artistes de diverses disciplines, ja s'està treballant a la Fabra i Coats. Pensada per a dues sopranos, percussió, electrònica, dansa i vídeo, és la segona entrega de la trilogia "Espejos" de Tabuenca, i amb ella el compositor vol acostar l'òpera a un públic més ampli, generar llaços d'unió entre artistes diversos, fer avançar el desenvolupament de les arts escèniques contemporànies, i repensar el significat de l'òpera en general i la seva funció a la societat. Tabuenca, a més de compondre'n la música, també hi actua com a percussionista i director artístic. Per poder-la dur a bon port, s'ha posat en marxa una campanya de micromecenatge que pretén recollir una quantitat òptima de 15.000 € per poder-la estrenar al llarg del 2022 a Catalunya i després a fora del país. N'hem parlat amb el mateix Luis Tabuenca.