El 4t Festival de Pasqua de Peralada recuperarà un oratori d'Antonio Caldara

Fri, 30 Jan 2026 17:25:00 +0000

Aquest any que el Festival de Peralada d'estiu celebrarà el 40è aniversari, el de Pasqua arriba a la quarta edició. Del 2 al 5 d'abril, a l'església i el claustre del Carme del castell d'aquesta població empordanesa, s'hi tornarà a posar l'accent en la recuperació del patrimoni musical europeu amb grans obres del barroc, el classicisme i el Romanticisme, i també s'hi proposaran experiències innovadores. L'oratori "Cristo condannato" d'Antonio Caldara donarà el tret de sortida al festival i se n'ha confiat la recuperació, una vegada més, a l'orquestra resident del festival, Vespres d'Arnadí, amb un repartiment solista amb els noms, entre d'altres, de Montserrat Seró i Josep Ramon Olivé i la participació del Cor Francesc Valls, també resident del festival. N'ha parlat en roda de premsa el director artístic del festival, Oriol Aguilà.