Thomas Adès dirigeix una estrena seva i interpreta el "Viatge d'hivern" a L'Auditori

Fri, 05 Nov 2021 17:25:00 +0000

Thomas Adès és un dels compositors contemporanis més reconeguts del món i aquesta setmana és a Barcelona convidat per L'Auditori, on dirigeix l'OBC en la producció d'avui divendres i demà dissabte, i on dimarts que ve participarà a la temporada de cambra acompanyant al piano el tenor Ian Bostridge en una interpretació del "Viatge d'hivern" de Schubert. El programa d'avui i demà inclou l'estrena a l'estat espanyol del Concert per a violí titulat "Märchentänze" (Danses de contes de fades), encarregat per L'Auditori conjuntament amb les orquestres de la ràdio de Finlàndia, Nacional Danesa i Simfònica de Göteborg. L'obra es va estrenar fa pocs dies a Hèlsinki. Per saber-ne tots els detalls n'hem parlat amb el mateix Thomas Adès i amb el violinista finlandès Pekka Kuusisto, que actuarà com a solista dels concerts a L'Auditori.