Ens endinsem en la jornada d'arqueomusicologia que se celebra aquesta setmana al Museu de la Música

Tue, 25 Feb 2025 17:30:00 +0000

El Museu de la Música de Barcelona acollirà aquest dijous, 27 de febrer, la jornada "Ressonàncies del passat: la recerca arqueomusicològica a Catalunya", organitzada pels projectes de recerca ERC Artsoundscapes i CULT-AURAL, de la Universitat de Barcelona. Aquesta jornada aplega un ampli ventall de propostes d'estudi (arqueològiques, musicològiques, arquitectòniques, historicoartístiques, entre d'altres) centrades en els sons i les músiques del passat a Catalunya, i abasten un període que va des del paleolític superior fins al segle XX. Té com a objectius oferir, per primer cop, una visió diversa i representativa de l'estat actual de la recerca arqueomusicològica a Catalunya, contribuir a generar noves sinergies i obrir camins per a futures investigacions en aquest camp d'estudi fascinant.