La Franz Schubert Filharmonia presenta la nova temporada de concerts 2026-27

Mon, 30 Mar 2026 16:25:00 +0000

El Concert per a piano núm. 1, op. 23, de Piotr Ilitx Txaikovski, serà la primera obra que se sentirà a la pròxima temporada 2026-27 de la Franz Schubert Filharmonia al Palau de la Música Catalana. Serà el 18 d'octubre, a càrrec de la pianista Yulianna Avdeeva i sota la direcció de Gabriel Bebeselea, i també s'hi interpretaran dos dels poemes simfònics més inspirats de Strauss: "Don Juan" i "Till Eulenspiegel". La temporada, que es va presentar fa pocs dies, conté nombroses cites d'interès. Tanmateix, el fundador i director musical de la Franz Schubert Filharmonia, Tomàs Grau, no dirigirà cap dels concerts, segons les seves pròpies paraules, per la necessitat de fer una pausa per reflexionar sobre el futur de l'orquestra després de 20 anys, si bé atendrà altres direccions amb què s'ha compromès. Ho va explicar en roda de premsa.