La 31a edició del Cornamusam convida a la participació popular

Wed, 04 May 2022 06:00:00 +0000

Entre el 25 i el 29 de maig el so de les cornamuses, les gaites i les seves variants tornaran a envair els carrers d'Olot, perquè s'hi farà la 31a edició del Cornamusam, amb més d'una vintena de propostes de música en directe, activitats divulgatives i, sobretot, amb iniciatives que conviden a la participació popular. Com en les anteriors edicions, la cita vol ser un punt de trobada de músics de la terra, però també de fora, i enguany seran protagonistes tant el sac de gemecs i les xeremies (pròpies de les Illes) com la gaita gallega o les gaites irlandeses. Un dels caps de cartell, el gallec Carlos Núñez (a la foto), actuarà a la plaça de braus, una de les principals localitzacions del Cornamusam, que també acollirà un tribut al músic irlandès Paddy Moloney. Però aquests són només alguns dels atractius d'un festival que, sobretot, busca la complicitat i la implicació de la gent, i va més enllà del fet musical. N'hem parlat amb el director del festival, Àlvar Borrell.