El FIMPT arriba a la 40a edició buscant afegir nou públic a la música d'arrel

Fri, 18 Jun 2021 06:15:00 +0000

Un dels certàmens més veterans, el Festival Internacional de Música Popular i Tradicional (FIMPT) de Vilanova i la Geltrú, enguany celebra els 40 anys de trajectòria, i continua apostant per la diversitat dins de l'amplíssim terreny de les músiques del món i les d'arrel tradicional i també posant el focus en el talent emergent. El FIMPT es farà del 9 a l'11 de juliol, després que l'any passat no es va poder celebrar a causa de la situació sanitària. Maria del Mar Bonet amb Quico Pi de la Serra o la Companyia Elèctrica Dharma figuren al cartell d'enguany al costat de les noves propostes de música d'arrel. També inclou el projecte "Almanac 40 anys", impulsat pel músic, divulgador i fundador del Centre Artesà Tradicionàrius, Jordi Fàbregas. Han presentat el certamen en roda de premsa Olga Arnau, alcaldessa de Vilanova i la Geltrú, el músic Saki Guillem i Lluís Fortuny, un dels components de la Companyia Elèctrica Dharma.