La 43a edició del Festival de Torroella recorrerà cinc segles d'història musical

Thu, 25 May 2023 03:00:00 +0000

Del 29 de juliol al 18 d'agost, tindran lloc els disset concerts de la 43a edició del Festival de Torroella, que enguany proposa un recorregut musical de cinc segles, des del Renaixement fins al segle XXI. Seguint un dels fils conductors dels últims anys, la recuperació patrimonial té un paper destacat a la programació, ja des del mateix concert inaugural i, fins i tot, fora del calendari que acabem d'esmentar perquè, de fet, una d'aquestes accions s'emmarca en la festa del soci, que tindrà lloc el 14 de juliol i no a Torroella, sinó a l'Estartit. I el concert inaugural també es dedica a la recuperació patrimonial, amb una producció pròpia de l'oratori "Giuseppe riconosciuto" del compositor català Domènec Terradellas, en la versió de destacats solistes vocals i Vespres d'Arnadí, amb Dani Espasa al capdavant (a la foto). N'han parlat en roda de premsa la directora artística del festival, Montse Faura, i el mateix Dani Espasa.