El Palau i el Recinte de Sant Pau celebren els 25 anys que són Patrimoni Mundial per la UNESCO

Fri, 02 Dec 2022 06:00:00 +0000

Aquest diumenge, 4 de desembre, farà 25 anys que la UNESCO va declarar Patrimoni Mundial el Palau de la Música Catalana i el Recinte Modernista de Sant Pau. Amb aquest motiu, els dos equipaments ofereixen una visita combinada a preu reduït, amb una entrada que serà vàlida durant tot l'any 2023, en què es commemorarà el centenari de la mort de l'arquitecte Lluís Domènech i Montaner, artista que va establir les bases del modernisme a Catalunya i que es va convertir en el referent dels arquitectes que van seguir el corrent imperant a les acaballes del segle XIX. Aquest tiquet tindrà un preu promocional fins al 6 de gener, tot i que també es podrà continuar adquirint amb posterioritat. La col·laboració entre el Palau de la Música i el Recinte Modernista de Sant Pau continuarà durant la celebració de l'Any Domènech i Montaner el 2023. N'hem parlat amb el director general del Palau de la Música Catalana, Joan Oller.