Marina Herlop, Tanit Plana i Alba Pujol, protagonistes de l'"Escenes: dones i creació"

Fri, 19 Mar 2021 07:20:00 +0000

El poder creatiu de les dones és el focus del cicle "Escenes" d'enguany, que se celebrarà aquest estiu, un any més, a L'Auditori de Barcelona. Un cicle que va néixer amb la intenció que la música dialogués amb altres disciplines i arts escèniques i que s'ha convertit en una proposta de referència, al costat d'iniciatives com el "Sampler sèries". En un primer moment estava previst que aquesta edició de l'"Escenes" es programés de gener a març, però la pandèmia ho va aturar. Finalment, i amb la implicació del Festival Grec, l'"Escenes" queda programat per als mesos de juny i juliol, de manera que s'emmarca en l'emblemàtic festival barceloní. I al cartell, tres noms que representen tres mirades emergents de l'avantguarda i de les postures més trencadores: Marina Herlop, Alba Pujol i Tanit Plana. El plantejament d'aquest any està enfocat a les dones i la creació. Ens ho ha explicat Verònica Rodríguez Brasó, programadora de l'"Escenes".