PERUJAZZ portarà dijous el seu jazz d'arrel peruana al Jamboree

Tue, 07 Feb 2023 06:00:00 +0000

Demà passat, dijous, hi haurà ocasió de veure i escoltar en directe, a la sala Jamboree, una de les bandes més emblemàtiques de l'escena jazzística de Sud-amèrica. Ens referim concretament a Perujazz, grup format fa quatre dècades amb una fórmula d'arrencada que els ha portat no pocs èxits durant el trajecte: la combinació dels patrons sonors d'arrel peruana amb el jazz. Gairebé 30 anys després que el grup actués a Barcelona, ara tornen a la ciutat i aterraran a la sala Jamboree, dins d'una gira europea que torna a posar de manifest la naturalesa incombustible del grup i l'energia dels seus directes. El grup va ser fundat pels músics Jean Pierre Magnet, saxo, el percussionista ja desaparegut conegut com El Chocolate i Manongo Mújica al baix. I amb aquest últim és amb qui hem parlat sobre quin era el concepte original amb el qual va néixer el projecte.