La Barcelona Coral Àsia celebrarà el seu desè aniversari amb un concert especial

Mon, 17 Oct 2022 16:25:00 +0000

D'entre l'ampli ventall de formacions corals que tenim a casa nostra, avui ens fixem en la Barcelona Coral Àsia, un projecte engegat el març del 2012 en el si de Casa Àsia, amb l'impuls de la Direcció de Drets de la Ciutadania i Diversitat del consistori barceloní. La idea era reunir veus residents a la ciutat provinents de les comunitats de l'àrea asiàtica oriental, àmbit pel qual treballa Casa Àsia, i combinar-les amb cantaires locals. Des d'aleshores, de la direcció se n'encarrega el músic Carles-Josep Comalada, i ara que el cor fa 10 anys és un bon moment per posar el focus en aquest projecte centrat en el món asiàtic, amb una perspectiva molt àmplia i des d'un punt de vista actual. N'hem parlat amb el seu director, ja que la coral prepara un concert especial per celebrar el seu aniversari, que es farà abans que s'acabi l'any.