"CantÀfrica" reunirà Momi Maiga amb els cors Veus i Jove Amics de la Unió

Fri, 06 Oct 2023 12:00:00 +0000

En els últims anys, la carrera del músic Momi Maiga (a la foto) ha agafat velocitat de creuer i ja fa temps que els programadors s'hi fixen amb atenció. Avui tornem a parlar d'aquest jove i talentós intèrpret de la kora (un dels instruments de l'Àfrica Occidental per excel·lència), perquè és un artista convidat de la temporada 2023-24 al Teatre Auditori de Granollers. A més d'un programa de tallers i treball comunitari, el recinte vallesà acollirà dos espectacles amb el músic d'origen senegalès: el primer tindrà lloc aquest diumenge, sota el títol de "CantÀfrica", on Maiga es reuneix amb el Cor Veus i el Cor Jove Amics de la Unió; i el 27 d'abril, protagonitzarà una posada en escena del disc "Nio" al costat de l'Orquestra de Cambra de Granollers. "CantÀfrica" consistirà en peces de Momi Maiga i algunes d'aportades pels cors, amb la participació de Marçal Ayats, a la part instrumental i d'arranjaments. N'hem parlat amb Marta Dosaiguas, directora del Cor Jove Amics de la Unió de Granollers.