René Jacobs debuta al Gran Teatre del Liceu amb l'estrena al coliseu de l'òpera "Orpheus"

Fri, 29 Oct 2021 16:25:00 +0000

Demà dissabte, a les 6 de la tarda, es podrà sentir per primera vegada al Liceu l'òpera "Orpheus" de Georg Philipp Telemann, una partitura estrenada a Hamburg el 1726 però després perduda durant segles. No es va tornar a localitzar fins al 1978 i els últims anys ha estat especialment estudiada i treballada pel director belga René Jacobs, que en va fer el primer enregistrament el 1998 i és qui la porta ara al teatre de la Rambla, al capdavant de la formació de música barroca B'Rock Orchestra (fundada a Gant el 2005) i un repartiment format per joves cantants en una única interpretació de concert. Amb ella, Jacobs debuta com a director al coliseu i s'inicia un projecte de tres anys del Gran Teatre del Liceu amb ell al voltant del mite d'Orfeu que el portarà a dirigir la temporada 22/23 l'òpera "Orfeo ed Euridice" de Gluck i la següent, "L'Orfeo" de Monteverdi. Hem tingut l'oportunitat de parlar-ne amb el mateix René Jacobs (a la foto).