Raquel Andueza: "Els cantants sembla que hem d'amagar que tenim problemes a la veu"

Wed, 16 Apr 2025 16:30:00 +0000

Avui dimecres, 16 d'abril, es commemora el Dia Mundial de la Veu, que té com a objectiu conscienciar la població sobre la importància de cuidar la veu i de consultar amb l'otorrinolaringòleg en cas que apareguin problemes com la disfonia (pèrdua del timbre normal de la veu per trastorn funcional o orgànic de la laringe). I és que els trastorns de la veu afecten un cinc per cent de la població general i, en determinades professions, aquesta proporció pot ser molt més elevada i requerir atenció mèdica. Per això, hem entrevistat la soprano espanyola Raquel Andueza sobre el seu procés de recuperació de la veu, que va perdre l'any 2017 a causa d'un accident de cotxe, que li va causar una rotació de la laringe i la va deixar afònica. Ella mateixa exposarà aquest procés de recuperació en un diàleg d'una hora amb el pastisser Jordi Roca, que també ha recuperat la veu, el 9 de maig, per inaugurar el Festival Espurnes Barroques. A més, també hi oferirà un concert i diverses classes magistrals.