L'artista basc Josu Bilbao posa so i música a l'Espai 13 de la Fundació Miró

Mon, 17 Feb 2025 17:30:00 +0000

Presentem una proposta on el so i la música tenen un paper rellevant, però des de l'àmplia disciplina de les arts plàstiques i escultòriques. Ens referim a l'obra "Negarràk-negarrà", de l'artista basc Josu Bilbao, que es pot visitar a la Fundació Joan Miró i que, d'entrada, requereix un seguit d'explicacions. A primera vista, es tracta d'una intervenció més que d'una obra física i concreta, o d'una instal·lació efímera més que d'una sèrie d'objectes palpables, i s'emmarca en l'Espai 13 de l'equipament barceloní, un programa expositiu que respon a la voluntat de Joan Miró de crear un espai on les noves generacions poguessin mostrar les seves produccions. En aquest cas, Josu Bilbao ha proposat una intervenció en una de les sales de la Fundació perquè aquest espai deixi de ser un mer contenidor per ser també un element formal de l'obra: s'han obert dos respiradors que fins ara havien estat tapiats.