La soprano Mireia Tarragó i la pianista Carmen Santamaría homenatgen Arturo Dúo Vital al seu cd

Fri, 19 Mar 2021 07:15:00 +0000

Arturo Dúo Vital va ser un compositor, director de cors i professor pertanyent a l'anomenada Generació de plata. Una personalitat reconeguda a la seva població natal, Castro Urdiales, a Cantàbria, on també va néixer, el 1988, la pianista Carmen Santamaría. Ara, després d'anys d'estudi, en veure que bona part de la seva obra no s'havia enregistrat mai i coincidint amb el 120è aniversari del seu naixement, aquesta intèrpret s'ha proposat reivindicar-lo amb el disc "Una voz en blanco y negro", en el qual l'acompanya la soprano catalana Mireia Tarragó per assumir la part vocal dels seus cicles de cançons. Tarragó, que va ser distingida amb el Premi Catalunya Música en l'última edició d'El Primer Palau, no va dubtar a acceptar la invitació atreta per l'interès de l'obra d'Arturo Dúo. Tant la soprano catalana com la pianista càntabra han incorporat totes aquestes peces al seu repertori i les interpretaran en concert el diumenge 21 de març a Arbúcies i el 27 de març a Bilbao.