Coneixem el pianista mallorquí Magí Garcías, que es presenta al Concurs Maria Canals de Barcelona

Thu, 01 Jul 2021 06:10:00 +0000

Aquest diumenge arrenca oficialment el 66è Concurs Internacional de Música Maria Canals, però aquests dies previs, tal com ja ens va explicar Jordi Vivancos, tenen lloc diverses activitats de l'Off Concurs, amb l'objectiu d'anar obrint boca i preparant l'ambient per a la marató pianística que s'acosta. Entre d'altres, la instal·lació de pianos al carrer com el que tenim avui a les portes de Catalunya Música. És per aquest motiu que avui coneixerem de prop un dels joves pianistes que participen enguany al concurs, el solista mallorquí Magí Garcías, que s'ha format a Mallorca, Madrid i Aragó, amb Enrique Bagaría i Lluís Rodríguez Salvà, entre d'altres. Ha ampliat estudis a Weimar, Alemanya, amb els màxims honors en piano i música de cambra, i actualment compagina l'activitat artística amb la docència al Conservatori Superior de les Illes Balears. La seva experiència dalt dels escenaris, així com en concursos nacionals i internacionals, li permet mantenir els nervis a ratlla.