La producció de "Wozzeck", signada per William Kentridge, torna al Gran Teatre del Liceu

Thu, 19 May 2022 06:00:00 +0000

Aquesta òpera expressionista i atonal d'Alban Berg, que va inaugurar un nou llenguatge per a l'òpera del segle XX, torna a partir de demà i fins al 4 de juny a l'escenari del Liceu en l'aclamada producció del reconegut artista plàstic sud-africà William Kentridge, que ha ambientat l'òpera a la Primera Guerra Mundial. Els dos rols protagonistes recauen en el baríton Matthias Goerne (Wozzeck) i la soprano Annemarie Kremer (Marie), mentre que el mestre Josep Pons es posarà al capdavant del Cor i l'Orquestra Simfònica del Gran Teatre del Liceu, a més de comptar amb la participació del Cor Vivaldi - IPSI - Petits Cantors de Catalunya. "Wozzeck" és una de les grans produccions operístiques de la temporada del Teatre que té la participació d'altres disciplines sobre l'escenari. Una mostra del projecte artístic Liceu de les Arts, que busca experiències i diàleg entre les arts amb l'òpera com a eix vertebrador.