73 joves pianistes de 32 països participaran al 69è Concurs Maria Canals

Thu, 07 Mar 2024 17:30:00 +0000

Som a les portes d'una nova edició del Concurs Internacional de Música Maria Canals, que enguany arriba a la 69a edició. Un certamen que, un any més, del 10 al 21 de març, convertirà Barcelona en la capital del piano. Un total de 73 joves pianistes de 32 països hi prendran part. El Maria Canals és el concurs més antic en el seu gènere a l'estat espanyol. Ofereix premis per valor de 80.000 euros i més d'una trentena de recitals i concerts remunerats per al guanyador i els altres finalistes. Els concursants, que han estat seleccionats entre un total de 169 inscrits de 39 nacionalitats, s'enfrontaran a dues rondes eliminatòries i una semifinal, que tindran com a escenari el Petit Palau. La Gran Final se celebrarà a la sala de concerts del Palau de la Música Catalana, on els tres concursants més ben classificats actuaran acompanyats per la JONC, dirigida per Manel Valdivieso, final que Catalunya Música transmetrà en directe. N'hem parlat amb Jordi Vivancos, director del concurs.