L'Estival de Jazz d'Igualada dona Carta Blanca a Òscar Domènech

Tue, 07 Jun 2022 05:00:00 +0000

Des de fa deu anys, l'Estival de Jazz porta una selecció de les noves propostes del territori a Igualada, amb una mirada posada en el talent més proper. La nova edició del cicle comença demà passat, dijous, i fins al dia 19 ha programat una dotzena de concerts, que tindran lloc en espais de la capital de l'Anoia com l'Ateneu Igualadí, el Casal El Foment o el Parc Valldaura, entre d'altres. I un any més, la Carta Blanca ofereix l'oportunitat a un músic de crear una obra nova, un repertori que es cristal·litzarà en un disc de la discogràfica Underpool. Enguany, l'escollit és Òscar Domènech (a la foto). El músic Albert Cirera forma part de l'organització de l'Estival, i amb ell hem parlat de les línies d'aquesta iniciativa i del seu origen.