El Cor de Cambra del Palau celebra el centenari de l'Obra del Cançoner Popular a la sala modernista

Wed, 09 Nov 2022 06:00:00 +0000

El Cor presentarà dissabte al Palau de la Música Catalana el programa que celebra el centenari de l'Obra del Cançoner Popular de Catalunya, que ja va estrenar el cap de setmana passat al Festival del Castell de Concabella i que portarà en concert a una desena de poblacions catalanes més fins a l'agost. Les xifres que va generar aquest projecte nascut el 1922 i que va quedar estroncat l'any 1936 per la Guerra Civil són impressionants: 60 mil cançons, 4 mil fotografies, 90 cilindres cera i nombrosos diaris de viatge, entre molts altres materials. I tot això serà recordat aquest curs acadèmic amb una exposició itinerant, una web i conferències, tallers, jornades d'estudis i altres iniciatives, que són coordinades pel comissari del centenari, Jaume Ayats, amb qui hem parlat, com també amb el director del Cor de Cambra, Xavier Puig, a més de tres dels autors dels nous arranjaments de les cançons que interpretarà el cor: Carles Prat, Anna Ampmany i Marta Pintó.