El Cor de Cambra del Palau estrena avui dues obres de Kaija Saariaho i Xavier Pagès

Fri, 12 Nov 2021 17:25:00 +0000

El Cor de Cambra del Palau de la Música Catalana, sota la batuta del seu director artístic, Simon Halsey, oferirà avui al Petit Palau l'estrena de "Reconnaissance", de Kaija Saariaho, compositora convidada del Palau aquesta temporada i una de les veus més significatives de la creació actual. Una peça de gran exigència per al cor, "un madrigal futurista" que és fruit d'un encàrrec conjunt de diferents institucions europees. La vetllada serà tot un esdeveniment artístic i comptarà també amb l'estrena absoluta d'"Invocation to the Earth", obra del compositor i director català Xavier Pagès, que és un encàrrec del Palau de la Música Catalana dins el programa Barcelona Creació Sonora que impulsa l'ICUB. Totes dues peces són una crida a la reflexió sobre el destí de la humanitat i n'hem parlat amb els dos compositors.