El Festival Llums d'Antiga programa 6 concerts en 3 edificis medievals de Barcelona

Tue, 19 Apr 2022 06:00:00 +0000

La quarta edició del certamen torna a Barcelona enguany repartit en tres dels edificis medievals més emblemàtics de la ciutat: la capella de Santa Àgata, la basílica de Santa Maria del Pi i el monestir de Sant Pau del Camp. Impulsat des de L'Auditori, entre demà, dimecres, i el 5 de maig, proposarà un total de 6 concerts que tornen a reunir els especialistes més destacats en música antiga, amb una preeminència de la música vocal. Tot començarà demà amb un concert a Santa Maria del Pi de La Grande Chapelle, dirigida per Albert Recasens (a la foto), amb un concert que sota el títol "Jerusalem abandonada" reuneix obres de compositors a cavall entre els segles XVI i XVI: Tomás Luis de Victoria, Pedro Ruimonte, Alonso Lobo i Manuel Cardoso. I divendres, a la mateixa basílica, Jordi Savall i Hespèrion XXI, amb les entrades exhaurides, presentaran el programa titulat "Lachrimae, planys i follies". Robert Brufau, director de L'Auditori, ha presentat en roda de premsa el festival.