El guitarrista i compositor brasiler Ramiro Pinheiro publica l'àlbum "Sentido"

Wed, 14 Apr 2021 06:20:00 +0000

Més enllà de les fronteres del país sud-americà que va exportar la samba, i després la bossa, i diverses dècades després, hi ha un col·lectiu de músics brasilers que resideixen a Catalunya i que segueixen l'estela deixada per aquests patrons rítmics i sonoritats, i els acosten a un sentir, potser, més mediterrani. Seria el cas de Ramiro Pinheiro, guitarrista i compositor de qui hem recollit opinions, amb una excusa: la sortida del seu nou disc, "Sentido", editat pel segell Fresh Sound. Nou peces, de les quals set són temes propis, i dues, revisions de músiques dels brasilers Egberto Gismonti i Edu Lobo. La bateria de Nicolás Correa i el contrabaix d'Horacio Fumero completen la base instrumental del disc, a la qual se sumen vents o veus en algun moment, i que es passeja entre alguns dels molts patrons rítmics i estilístics sorgits del Brasil.