Yuja Wang i Yo-Yo Ma, entre els artistes de la nova temporada de BCN Clàssics

Tue, 26 Apr 2022 16:23:00 +0000

El violoncel·lista Yo-Yo Ma inaugurarà la nova temporada de BCN Clàssics, que els propers mesos oferirà 9 concerts, repartits com és habitual entre l'Auditori i el Palau de la Música Catalana. Grans orquestres, directors i solistes de primer nivell internacional interpretaran grans obres del repertori clàssic i peces del patrimoni musical català. Entre els caps de cartell, hi trobem la virtuosa pianista Yuja Wang (a la foto) amb la Philharmonia Orchestra dirigida per Santtu Matias Rouvali, el pianista Evgeni Kissin, l'Orquestra Simfònica de la Ràdio de Frankfurt amb Denis Kozukhin al piano i direcció d'Alain Altinoglu, l'Orquestra Nacional Belga amb Pablo Sainz-Villegas de solista i dirigida per Josep Vicent i, a la recta final, dos concerts centrats en repertori clàssic i barroc: l'Orquestra dels Camps Elisis dirigida per Philippe Herreweghe interpretarà Mozart i Beethoven, mentre que I Musici tocarà Vivaldi. N'ha parlat en roda de premsa Llorenç Caballero, director de BCN Clàssics.