Descobrim la programació del cicle "Nadal al Palau" del Palau de la Música Catalana

Tue, 09 Dec 2025 17:25:00 +0000

Un any més, el Palau de la Música Catalana ha presentat per a aquestes dates el cicle "Nadal al Palau", que enguany consta de 28 concerts per a tots els públics, amb títols tan emblemàtics com "El Messies" de Händel, "Les quatre estacions" de Vivaldi, "El trencanous" de Txaikovski o l'"Oratori de Nadal" de Bach, a més del Concert de Sant Esteve i les habituals seleccions de valsos i danses per al Concert d'Any Nou. Tot plegat, s'allargarà fins a l'11 de gener i cal afegir-hi els passis dels espectacles familiars habituals, si bé els programadors sempre expliquen que tots els concerts d'aquestes dates són especialment aptes per anar-hi en família. Així ho han explicat en roda de premsa el president de la Fundació Orfeó Català-Palau de la Música Catalana, Joaquim Uriach, el director general del Palau, Joan Oller i també el compositor i director d'orquestra Salvador Brotons.