El LIFE Victoria celebra el centenari de Victòria dels Àngels descobrint noves facetes de la soprano

Wed, 06 Sep 2023 13:00:00 +0000

L'amor de Victòria dels Àngels pel cèlebre "Adagietto" de la Cinquena Simfonia de Gustav Mahler, tal com va confessar en una entrevista en què li demanaven quins discos s'enduria a una illa deserta, es troba en la gènesi de la programació que la Fundació Victoria de los Ángeles ha dissenyat per a aquest any en què es commemora el centenari del naixement de la soprano catalana. Així, passaran pel festival LIFE per primera vegada grans noms com les sopranos Natalie Dessay, Julie Fuchs, Elsa Dreisig o Miah Persson, però també n'hi tornaran de ja coneguts, com Sarah Connolly, Simon Keenlyside, Felicity Lott, Julius Drake o Malcolm Martineau, en una edició que vol descobrir noves facetes de Victòria dels Àngels. N'han parlat en roda de premsa la presidenta de la Fundació, Helena Mora, i el director artístic del LIFE i comissari del centenari de Victòria dels Àngels, Marc Busquets (tots dos a la foto).