El Gran Teatre del Liceu acull la trilogia d'òperes que Mozart va compondre amb llibret de Da Ponte

Thu, 07 Apr 2022 06:00:00 +0000

El coliseu de la Rambla ofereix al llarg d'aquest mes d'abril quatre cicles complets de la trilogia d'òperes que Mozart va compondre en col·laboració amb el llibretista Lorenzo Da Ponte: "Les noces de Fígaro", "Don Giovanni" i "Così fan tutte". Tot i que l'autoria compartida i la temàtica fan que sovint s'esmentin plegades com a part d'un tot, la veritat és que el compositor no va preveure mai que s'interpretessin de manera consecutiva. Ara el Liceu les presenta d'aquesta manera gràcies a un altre treball conjunt, el del director musical Marc Minkowski i el director d'escena Ivan Alexandre. N'han parlat en roda de premsa el director artístic del teatre, Víctor Garcia de Gomar, i Ivan Alexandre i Marc Minkowski, que després de presentar-les a Barcelona, al maig les portaran a l'Òpera Nacional de Bordeus.