Descobrim el disc "Irrationalities", que Petros Klampanis ha gravat amb el seu trio

Thu, 21 Oct 2021 16:25:00 +0000

Batejat com l'"as del contrabaix" per Bass Player Magazine, el contrabaixista, compositor i productor grec Petros Klampanis és un dels noms imprescindibles de l'escena musical de Nova York. Des de fa més d'una dècada, lidera a Nova York un trio amb el qual explora el seu vessant de compositor. Els dos músics de prestigi que acompanyen Klampanis són el pianista estonià Kristjan Randalu i el bateria i intèrpret de tabla polonès resident a Berlín Bodek Janke. Tots tres actuaran aquest divendres al Jamboree Jazz Club de Barcelona i també dissabte al Sunset Jazz Club de Girona, on interpretaran temes del seu disc titulat "Irrationalities", editat el 2019, que ha estat guardonat als Premis de Música Independent 2020 en tres categories, i també noves composicions. Hem parlat amb Petros Klampanis sobre la gènesi d'aquest àlbum, el primer gravat amb el seu trio, i dels seus dos concerts a casa nostra.