Filmin estrena un canal dedicat exclusivament al jazz

Wed, 16 Jun 2021 06:15:00 +0000

En l'extensa oferta de les plataformes de consum audiovisual, des de fa unes setmanes destaca la nova oferta del canal Filmin: un apartat dedicat exclusivament al jazz. Després de l'estrena, amb èxit notable, del canal dedicat a la clàssica, ara els amants del jazz i tots aquells curiosos que s'hi vulguin introduir tenen l'ocasió de consumir, a través del televisor i altres pantalles, documentals, concerts i pel·lícules amb bandes sonores memorables. De Duke Ellington a Avishai Cohen, i de Nina Simone a Miles Davis, de moment hi ha disponible una llista d'un centenar de títols, que inclouen més de 70 concerts en alta definició. L'oferta s'organitza en sis apartats: icones del jazz, grans veus, jazz clàssic, jazz contemporani, bandes sonores i documentals. La intenció és abraçar, tant com sigui possible, l'amplíssim ventall de variants i subestils del gènere. Jaume Ripoll, director editorial i cofundador de Filmin, ens en dona tots els detalls.