LiceuAprèn estrena el nou espectacle infantil "La cuina de Rossini"

Tue, 01 Feb 2022 07:00:00 +0000

La nova producció "La cuina de Rossini" s'estrena a la Sala Gran del Gran Teatre del Liceu aquest mes de febrer, amb direcció escènica de David Selvas i direcció i adaptació musical d'Andreu Gallén. El muntatge (destinat a les escoles i les famílies) s'integra dins de LiceuAprèn, el servei educatiu del Teatre. Explica la història de dos joves, en Ross (Toni Viñals) i la Isabella (Neus Pàmies), que durant un viatge d'amistat i de descoberta, s'endinsaran en un món fascinant que els portarà fins a les òperes de Gioacchino Rossini. A través d'aquesta història, l'espectacle aprofita per tractar valors com la passió per la música, els hàbits alimentaris saludables, el comerç de proximitat i altres temàtiques d'interès general. L'Ensemble Conservatori Liceu serà l'orquestra que posarà la música en directe, en el marc de col·laboració entre el Gran Teatre del Liceu, la Fundació Ferrer-Salat i la Fundació Conservatori Liceu.