El "Rigoletto" de Verdi torna al Liceu amb el debut escènic a l'estat espanyol de Benjamin Bernheim

Fri, 26 Nov 2021 07:00:00 +0000

El coliseu de la Rambla ha programat 15 funcions, entre aquest diumenge i el 19 de desembre, de l'òpera "Rigoletto" de Giuseppe Verdi, amb llibret de Francisco Maria Piave adaptat a partir de l'obra de teatre "Le roi s'amuse", de Victor Hugo. És la segona òpera més representada al Liceu: es va estrenar el 1853 i des d'aleshores se n'han fet 375 representacions. En aquesta ocasió, el coliseu reposa la coproducció amb el Teatro Real que ja es va estrenar el 2009 i que és obra de Monique Wagemakers. La directora d'escena holandesa posa una escenografia minimalista i moderna al servei del dramatisme de l'obra i d'una reflexió sobre l'abús de poder. I per afrontar la partitura verdiana, el Liceu ha reunit un doble repartiment d'artistes on destaca el debut escènic a l'estat espanyol del tenor francès Benjamin Bernheim com a duc de Màntua.