Els alumnes de l'ESMUC recuperen una obra del patrimoni musical a la seva Bottega d'Opera

Thu, 29 Apr 2021 06:10:00 +0000

L'ESMUC va presentar ahir el resultat de la seva Bottega d'Opera, que és el nom del taller on els estudiants experimenten el món operístic de manera professionalitzadora i que culmina amb la presentació d'un espectacle davant del públic. Aquest espectacle, precisament, arribarà aquest divendres al foyer del Liceu i diumenge al Teatre de Sarrià. En aquesta ocasió, la Bottega compta amb la coordinació de la professora de cant Mireia Pintó i la direcció musical de Marzio Conti. Aquest any el taller d'òpera de l'ESMUC és especial perquè recupera una obra del patrimoni musical català gràcies a la recerca i la contextualització feta pel musicòleg Oriol Pérez Treviño. Es va decidir exhumar "La principessa filosofa", de Carles Baguer, però, quan es va voler buscar-ne el manuscrit als arxius de Montserrat, es va comprovar que l'atribució era errònia i que bona part de la música, en realitat, correspon a una altra òpera del compositor Marcos Portugal.