Presentem el nou projecte per a l'Orfeó Català i les formacions de la seva Escola Coral

Tue, 20 Sep 2022 16:20:00 +0000

El "Cant del destí" de Brahms és una de les obres que l'Orfeó Català afrontarà pròximament, en una temporada de concerts que suposarà també un cop de timó per a l'entitat i per a les formacions de la seva Escola Coral, amb el desplegament d'un nou projecte a les ordres del nou director titular, Pablo Larraz. La nova etapa, però, suposa una continuïtat i no un trencament. "Tots som Orfeó i tots som Escola" és el lema del nou projecte, que segons Pablo Larraz ha estat fruit d'un llarg procés de reflexió i que parteix de la constatació del moment de maduresa que viu el cor. Un dels canvis principals que s'introduiran és la incorporació de nous directors a l'equip. A més de nou director titular de l'Orfeó, Larraz assumeix també la titularitat del Cor Jove. N'hem parlat amb ell mateix i també amb el director general del Palau de la Música, Joan Oller, i Joaquim Uriach, president de l'Orfeó Català.