El Concert de Sant Esteve de l'Orfeó Català fa 110 anys i exhaureix totes les entrades

Fri, 22 Dec 2023 17:22:00 +0000

El Concert de Sant Esteve, la gran festa coral de l'Orfeó Català que cada any reuneix els cors de la seva família coral i el Cor de Cambra del Palau a la sala modernista cada 26 de desembre, enguany fa 110 anys i estarà dedicat temàticament a les nadales, un gènere musical que l'Orfeó Català, al llarg de la seva història, ha vetllat per divulgar i mantenir viu. Serà presentat per Laura Rosel amb Tomàs Molina com a convidat especial. El programa musical oferirà estrenes d'arranjaments i peces pròpies de Mariona Vila, Elisenda Fábregas, Joan Vives i Sanfeliu, Josep Ollé i Sabaté i Jordi Cornudella, entre d'altres, i recordarà algunes de les efemèrides musicals més importants d'enguany, com el cinquantè aniversari de la mort de Pau Casals (de qui s'interpretaran tres fragments del seu oratori "El Pessebre"), entre d'altres. N'han parlat en roda de premsa Adrià Aubert, director escènic, i Pablo Larraz, director musical del concert, que serà transmès en directe per Catalunya Música, Catalunya Ràdio i TV3.