Jordi Fàbregas rebrà un homenatge a Sallent, la seva ciutat natal

Wed, 21 Apr 2021 06:15:00 +0000

El 20 de gener d'aquest any ens va deixar Jordi Fàbregas, músic, productor i figura clau de l'escena de la música d'arrel, del seu impuls i la seva renovació generacional. Mereixedor de la Creu de Sant Jordi l'any passat, diumenge, dia 25 d'abril, serà recordat en un acte d'homenatge a Sallent, la seva ciutat natal. Justament ahir es va presentar l'acte en roda de premsa.
El programa d'aquest homenatge, que duu el lema "Amunt i crits, Sallent sempre amb tu", constarà de dues parts: un acte institucional a l'Espai Cultura Fàbrica Vella de la localitat del Bages, i una mostra de cultura popular que s'ubicarà a la Torre del Gas. Una quarantena de dansaires i figurants i un centenar de músics participaran en aquesta segona part amb celebracions i peces del patrimoni popular, com les bruixes de Sallent, els gegantons o els nans. Tot, emmarcat en la Setmana Cultural de la vila de Sallent, que l'any passat va quedar ajornada a causa de la pandèmia.