Descobrim "Electrogralla", el projecte de Roger Andorrà que casa la gralla amb els sons electrònics

Mon, 17 Jan 2022 17:23:00 +0000

La primavera del 2018, ara fa una mica més de tres anys, el jove músic Roger Andorrà presentava a l'ESMUC el seu projecte final: una proposta anomenada "Electrogralla", on l'instrument tradicional feia amistat amb els elements electrònics, i amb una posada en escena on els pedals i l'ordinador eren eines clau de tot el conjunt. Aquella aventura va començar a despertar l'interès de programadors: era una proposta versàtil que tant podia acompanyar una colla castellera com a final de festa, com sonar en un auditori, un concert vermut o en un concert de nit amb públic ballant. La bona rebuda va fer que a Roger Andorrà se li acudís compilar tot allò en un disc, i per això va buscar l'ajut del saxofonista i compositor Llibert Fortuny, que ja l'havia assessorat al principi del projecte. Ens recorda Roger Andorrà que el mentor va acceptar la invitació i es va convertir per primer cop en productor d'un disc.