L'espectacle "100 anys Pasolini - Le Nuvole di Pier Paolo" recorda l'escriptor i cineasta italià

Tue, 08 Feb 2022 17:23:00 +0000

El 5 de març de 1922 va néixer Pier Paolo Pasolini, puntal de l'art i el pensament europeu del segle XX, destacat en el món de les lletres i també com a director de cinema, i autor d'una llarga sèrie d'iniciatives culturals, també musicals, com la recuperació del cançoner popular italià. Ara que se celebra el centenari del seu naixement, el festival Barnasants inclou al cartell un homenatge particular a l'artista italià de la mà de vuit músics de l'escena jazzística d'aquest país. Serà dijous, al recinte barceloní de les Cotxeres de Sants, amb el títol "100 anys Pasolini - Le Nuvole di Pier Paolo", amb les músiques de les pel·lícules de l'homenatjat i amb obres d'artistes amb qui va tenir relació, com Domenico Modugno, Ennio Morricone i Laura Betti. Dels arranjaments per a l'ocasió, se n'encarreguen el saxofonista Daniele Sepe i el guitarrista Jacopo Mezzanoti, que també toquen a l'espectacle. N'hem parlat amb diversos músics que hi participen.