Coneixem més a fons l'acordionista Anne Niepold

Fri, 28 Nov 2025 17:30:00 +0000

La visita de l'acordionista belga Anne Niepold a Barcelona fa que avui ens fixem en aquesta artista que fa anys que crida l'atenció de programadors i interessats en l'enorme univers de la "world music", del jazz, i de totes les combinacions que en poden resultar. Avui divendres, després d'haver ofert una classe magistral a l'ESMUC dirigida als alumnes d'acordió diatònic, Anne Niepold farà una actuació al Centre Artesà Tradicionàrius, emmarcada al cicle "TRAD de Tardor" de l'equipament situat al barri barceloní de Gràcia. Amb algunes impressions que hem recollit de l'acordionista, ens atansem al seu univers sonor i creatiu. El que oferirà aquest vespre al CAT és un repertori a solo, una faceta que ja havia desenvolupat tant als escenaris, com materialitzat al disc "Terrain Vague", publicat el 2011. N'hem parlat amb ella mateixa.