La Generalitat i la Fundació Pau Casals commemoren els 50 anys del discurs de Pau Casals a l'ONU

Fri, 22 Oct 2021 06:00:00 +0000

Aquest diumenge, 24 d'octubre, s'escauen els 50 anys exactes del cèlebre discurs "I am a Catalan" que Pau Casals va pronunciar davant l'assemblea de les Nacions Unides a Nova York, el mateix dia que aquesta organització li atorgava la seva Medalla de la Pau i que s'estrenava l'himne que li havia encarregat el secretari general U-Thant. Aquell dia, Casals també va interpretar "El cant dels ocells" amb el seu violoncel. El desembre de l'any passat la Generalitat de Catalunya va aprovar commemorar enguany aquesta efemèride i l'acte central de la commemoració serà el Concert titulat "50 anys de Pau Casals a les Nacions Unides" que es farà aquest diumenge al Palau de la Música Catalana, organitzat per la Fundació Pau Casals amb el suport del Govern de la Generalitat i del Ministeri de Cultura i Acció Cultural Espanyola. N'han donat els detalls en roda de premsa la consellera d'Acció Exterior i Govern Obert, Victòria Alsina, i Jordi Pardo, director general de la Fundació Pau Casals.