La compositora Raquel García-Tomás estrena al Liceu la seva òpera "Alexina B."

Tue, 14 Mar 2023 05:00:00 +0000

El Liceu estrena aquesta setmana "Alexina B.", una òpera de la compositora Raquel García-Tomás amb direcció d'escena de Marta Pazos. Un títol que farà història en convertir-se en el primer d'una compositora catalana que veu la llum al teatre, i només la segona obra d'una dona després de "Vinatea", de la valenciana Matilde Salvador, el 1974. L'òpera s'inspira en la història d'Adélaïde Herculine Barbin, també coneguda com a Alexina B., una persona intersexe nascuda a França l'any 1838. García-Tomás, distingida pel Ministeri de Cultura amb el Premi Nacional de Música el 2020, va escollir el tema a proposta de la llibretista Irène Gayraud i ha treballat amb ella per compondre'n la música.