Es publica en català la correspondència entre Schönberg i el seu alumne Robert Gerhard

Thu, 28 Jan 2021 07:20:00 +0000

El 2021 també és Any Gerhard perquè s'escau el 125è aniversari del naixement d'aquest compositor català. Per això, fa pocs dies, a Valls es va fer la presentació d'un llibre encarregat per la Biblioteca de Catalunya que recull la correspondència entre Robert Gerhard i Arnold Schönberg. L'editora del llibre és Paloma Ortiz de Urbina, que hi ha estat treballant durant vuit anys. El 2019 es va editar la correspondència en alemany a Suïssa, l'any passat es van publicar les traduccions en anglès i català, i aquest 2021 segurament es farà també en castellà. Es tracta de 82 cartes conservades en arxius d'Alemanya, Àustria, el Regne Unit, els Estats Units i Catalunya, que permeten conèixer diversos aspectes de la carrera musical de Gerhard, però també de la seva personalitat.